Fra den 1. september vil det ikke længere være muligt at tage en klassisk musikuddannelse på Det Jyske Musikkonservatorium og det vil kulturministeren ikke ændre på. Byrådet i Aalborg er ellers nervøse over, om beslutningen vil gå ud over den klassiske musik i Nordjylland. - Jeg har stor forståelse for byrådets bekymring, men jeg kan ikke som minister gå ind og overtrumfe en beslutning, som Det Jyske Musikkonservatorium har ret til at træffe, siger Uffe Elbæk til P4 Nordjylland. Kulturministeren mener derimod, at den klassiske musik vil blive styrket i Nordjylland. Og det er selvom man skal rejse til Aarhus fra 1. september for at få sin uddannelse i klassisk musik. - Vi har endda opprioriteret rent økonomisk ved at give konservatoriet penge til at flytte ind i Musikkens Hus. Vi har et klart ønske om at styrke hele studiemiljøet og i sidste ende musiklivet i Nordjylland, siger Uffe Elbæk til P4 Nordjylland.

Opsummering:
Kulturminister Uffe Elbæk hverken kan eller vil gøre noget ved, at Det Jyske Musikkonservatorium lukker den klassiske musiklinje.